text: Lystigt politi: Og så trææææææækker vi ind til højre
  09 april 2018 kl. 12.12
  Der er mange måder at bede bilisterne om at trække ind til højre. Politiet gør det på den muntre måde.
  Blandt danske bilister er det lidt af en klassiker, at de ikke altid er superhurtige til at give plads ved at trække ind i det inderste spor på motorvejen. Altså de andre bilister, ikke en selv, naturligvis.
  77 procent af bilisterne mener, det er et problem, at de andre bilister ikke holder ind til højre. Det viser en undersøgelse fra Vejdirektoratet. Den viser også, at 86 procent af bilisterne mener, at de selv er gode til at trække ind. 
  Mandag sendte politiet i Syd- og Sønderjylland denne muntre opfordring på Twitter:
  Forårsvejret får os i træningsmode. Så alle jer der skal på motorvej: Træk vejret helt ned i maven og så trææææækkkker vi ind til højre. Flot! Og igen: Vi trææækkkkker ind til højre. Så fint! Og fortsæt endelig tværs over landet og op og ned i Jylland! Øvelse gør mester #politidk
  
  